31988R1677
L 150/21
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 1677/88 НА КОМИСИЯТА
от 15 юни 1988 година
относно определяне на стандартите за качество на краставици
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 1035/72 на Съвета от 18 май 1972 г. относно общата организация на пазара на плодове и зеленчуци (1), последно изменен с Регламент (ЕИО) № 1117/88 (2), и по-специално член 2, параграф 3 от него,
като има предвид, че Регламент № 183/64/ЕИО на Съвета (3) определя стандартите за качество на краставици;
като има предвид, че е настъпила промяна в производството и търговията с тези продукти, по-специално по отношение на изискванията на пазарите на едро и дребно; като има предвид, че общите стандарти за качество на краставици следва поради това да бъдат изменени, за да бъдат отчетени тези нови изисквания;
като има предвид, че такива изменения водят до промяна на определението на допълнителния клас за качество, установен с Регламент (ЕИО) № 1194/69 на Съвета (4), последно изменен с Регламент (ЕИО) № 79/88 на Съвета (5); като има предвид, че при определянето на този клас следва да се отчете икономическото значение на посочените продукти за производителите и необходимостта да се отговори на изискванията на потребителите;
като има предвид, че стандартите са приложими на всички етапи от търговията; като има предвид, че транспортирането на големи разстояния, съхранението за определено време или различни операции по манипулиране могат да предизвикат известни изменения в резултат на биологичното развитие на продуктите или на нетрайния им характер; като има предвид, че поради това тези изменения следва да бъдат отчетени при прилагането на стандартите на етапите от търговията след експедирането;
като има предвид, че с цел яснота и сигурност по отношение на правните изисквания и за улесняване на използването, така променените стандарти следва да бъдат консолидирани в единен текст;
като има предвид, че мерките, предвидени в настоящия регламент, са в съответствие със становището на Управителния комитет по плодове и зеленчуци,
ПРИЕ НАСТОЯЩИЯ РЕГЛАМЕНТ:
Член 1
Стандартите за качество на краставици, включени в подпозиции 0707 00 11 и 0707 00 19 от Комбинираната номенклатура, са определени в приложението към настоящия регламент.
Тези стандарти се прилагат на всички етапи от търговията съгласно условията, посочени в Регламент (ЕИО) № 1035/72.
Въпреки това, на етапите след експедирането продуктите могат да покажат незначителна загуба на свежест и твърдост по отношение на предписаните стандарти, както и незначителни изменения, дължащи се на биологичното им развитие и нетрайния им характер.
Член 2
Регламент № 183/64/ЕИО се изменя, както следва:
-
член 1, параграф 2, второ тире се заличава,
-
приложение I/2 се заличава.
Член 3
Регламент (ЕИО) № 1194/69 се изменя, както следва:
-
в член 1 думите „и краставици“ се заличават,
-
приложение VII се заличава.
Член 4
Настоящият регламент влиза в сила на 1 януари 1989 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 15 юни 1988 година.